Apple udsætter lancering af ny HomePad til foråret 2026

Apple brugere med et Apple Home setup må væbne sig med lidt mere tålmodighed før de kan få fat i den ultimative styre-enhed til deres setup. Den længe rygtede nye “HomePad” – en slags hybrid mellem en iPad og en HomePod – er blevet forsinket og forventes nu først lanceret i foråret 2026. Det skriver Bloomberg-journalist Mark Gurman, som følger Apple tæt. Ideen med HomePod er, at man vil kunne styre alt sit Apple Home (og dermed Matter) udstyr fra en central enhed, der også fungerer som højttaler. HomePad ville skulle køre et nyt styresystem kaldet HomeOS, med mindelser om Apple TV i den simple opbygning.

Den nye enhed, med kodenavnet J490, skulle oprindeligt have været lanceret i marts 2025. Men udviklingen af produktet har været afhængig af en større opdatering af Apples stemmeassistent Siri – og den opdatering er nu blevet udskudt til 2026.

Central styring af Apple Home med HomePad

Gurman rapporterede allerede i november sidste år, at Apple arbejdede på HomePad som en central hub til hjemmet, med avancerede AI-funktioner integreret via Siri. Da disse funktioner blev forsinket, valgte Apple tilsyneladende at skubbe hele produktlanceringen frem for at udgive en begrænset version og opdatere senere med software.

Apple har endnu ikke officielt bekræftet produktet, men ifølge Bloomberg er det nu målet at introducere både HomePad og den forbedrede version af Siri i første halvdel af 2026, formentlig i forbindelse med iOS 26.4, som ventes i foråret. Normalt kommer .4 opdateringer i marts eller april.

Hvis rygterne holder stik, kan HomePad blive Apples mest ambitiøse – og interessante – smart home-produkt til dato – men fans må altså vente mindst ét år mere, før de får det i hænderne.

Apple udsætter lancering af ny HomePad til foråret 2026